เก็บตกการเงิน
ประกันภัยข้าวนาปีจ่ายเบี้ยไร่ละ 60 บาท
21 ส.ค. 2554

ประกันภัยข้าวนาปีจ่ายเบี้ยไร่ละ 60 บาท
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ได้ร่วมกับสมาคมประกันวินาศภัย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และธนาคารเพื่อการเกษตรและสหกรณ์การเกษตร (ธ.ก.ส.) จัดทำกรมธรรม์ประกันภัยข้าวนาปีให้เกษตรกรรายย่อยมีโอกาสเข้าถึงการรับประกันภัย โดยจะเริ่มรับประกันภัยได้ในเดือน ก.ค.นี้
เกษตรกรชำระเบี้ยประกันภัยไม่เกินไร่ละ 60 บาท โดยรัฐและ ธ.ก.ส. จะสนับสนุนค่าเบี้ยประกันภัยในส่วนที่เหลือเพื่อให้ได้ความคุ้มครองแก่เกษตรกรครอบคลุมทุกภัย ยกเว้นภัยโรคระบาดและแมลงศัตรูพืช เป็นเงินสูงสุดไร่ละ 1,400 บาท
ก่อนหน้านี้ คณะรัฐมนตรีได้มีมติเห็นชอบและอนุมัติงบประมาณโครงการประกันภัยข้าวนาปี 2554 ไว้ 3,989 ล้านบาท 
กรมศุลฯ ลุยจับ 25 ล้าน
นายประสงค์ พูนธเนศ อธิบดีกรมศุลกากร แถลงว่าได้จับกุมสินค้าละเมิดลิขสิทธิ์ทรัพย์สินทางปัญญา และของนำเข้าจากต่างประเทศโดยการสำแดงเท็จ หลีกเลี่ยงอากร รวม 25.7 ล้านบาท สินค้าละเมิดทรัพย์สินทางปัญญาประเภทเสื้อผ้า นาฬิกา กระเป๋า ยี่ห้อหรูรวมกว่า 4 หมื่นชิ้น มูลค่ากว่า 22 ล้านบาท สารทำความเย็นชนิด R12 รวม 244 ถัง ซึ่งเป็นของต้องห้ามในการนำเข้ามูลค่า 5 แสนบาท และไพ่กว่า 3.2 ล้านบาท จึงได้ยึดไว้เป็นของกลางเพื่อดำเนินการตามกฎหมาย